Tpan tako,
tem yi tokmo re tmeiyn wruew sule ke,
re Farisi ka re tisa iyn lo ke twana kron tal eneyeke.
Re Farisi ka re tisa iyn lo ke karwama re tal tartar iyn aiymol prum Jerusalem,
distrik Galili ka distrik Judia.
Tem eneyeke nokun iyn Ni Prum kemen Jisas iyn yi nawso re ni elire tokso re ke iyn narso mon enien.
Re ni wruew enilen korkow ni tako opon ka ewen karmat i kokona eiylwak tako ka torso narkow i narparwos olonma iyn narnaiyiw i nakon titiy na Jisas rapan.
Tem re karwama ka re keryiel paneke re ni ney tartar etek ka re ninklon narkow i narwama na Jisas,
ka re korkow i kerꞌer karwaꞌa no onima ka re karꞌawkaiy ropon na eyiet eke ka re taryiyiw i kwaꞌiw luꞌuen merꞌeriw na tal Jisas wakto ke.
Jisas keyiel bilip yere ke ka yi tekeis ni opon ka ewen karmat i ney pan,
“Lowon iynjie,
a kosuelpaij re o soklek pana e kosu.”
Re Farisi ka re tisa iyn lo ney korlon ka re terkeis olore pin peyien pan,
“Ni ney ni petenien ka yi tekeis aij takꞌasna God eke?
Ni tako ninklon nawsalpaij re o soklek yere ni torso,
God iynpenen peyien klon nawso o neyeke.”
Jisas koso sawena aij yere ney ka yi teksera re pan,
“koso petenien na om tekeis aij panaka?
O anen naso wesien iyn yie nawsu?
Ye nekis pan,
‘A kosuelpaij re o soklek e kosu,’
o ye nekis pan,
‘E nakrua ka e nakwue?’
Ye notuiyntuiyna om iyn om nakyiel wekꞌes pan Onton Iyn Ni keꞌep nokun kemen rewel eney iyn yi nawsalpaij re o soklek re ni torso.”
Kois yi ktaplama na ni opon ka ewen kamat i ke ka yi tekeis i pan,
“A tekis e,
nakrua ka e nakow e eiylwak niꞌi naka nakwue no niꞌi.”
Ka premetek ni neyeke kroa koto tawuelkuere yere ni tartar eneyeke ka yi ktaꞌiw kokow i o yi kokona ke ka yi kaparwuij ka yi koso moiyl iyn yi knaiya san iyn God kepeij kwa teken ono iyn.
Ni tartar kron eneyeke karkawal na ka re karnaiya san iyn God.
Re karnta tektek ka re terkeis pan,
“Iynwueney et menteyiel o ney o prum etek ka koso takopen etek!”